**„ლიბერალი“ 17.08.2014**

**ჯანა ჯავახიშვილი - "აგვისტოს ომმა გაუზიარებელი და არაღიარებული ადამიანური ტრაგედიები დაგვიტოვა"**

სტატიები

**წაგებული ომის სინდრომი, სამხედრო კონფლიქტების შედეგად გამოწვეული, ერთი შეხედვით შეუმჩნეველი ფსიქოლოგიური ტრავმები, ადამიანთა პირადი ტრაგედიები, დევნილობის წლები და მისი თანმდევი პრობლემები, სახელმწიფოს პასუხისმგებლობა, ცხოვრება ომამდე და ომის შემდეგ, ამ საკითხებზე “ლიბერალი” ფსიქოლოგ ჯანა ჯავახიშვილს ესაუბრა.**

**რუსეთ-საქართველოს 2008 წლის ომიდან 6 წელი სრულდება. როგორც ამ ომში, ასევე დამოუკიდებლობის მოპოვებიდან გამოვლილ სხვა შეიარაღებულ კონფლიქტებში ქართული მხარე დამარცხებული გამოვიდა. როგორ ფიქრობთ, რა გავლენა მოახდინა ამან ქართულ საზოგადოებაზე? რა არის სამხედრო კონფლიქტის ის პრობლემური ფსიქოლოგიური ასპექტები, რაც შესაძლოა უმნიშვნელო ჩანდეს, თუმცა სერიოზულ ეფექტს იწვევს საზოგადობის ცნობიერებაში?**

სამხედრო კონფლიქტი ადამიანურ ტრაგედიებთან არის დაკავშირებული. მაშინ როცა ის ხდება, ხალხი მეტ-ნაკლებად ერთ მუჭად იკვრება, ცდილობს შექმნილ რთულ ვითარებასთან გამკლავებას, დაღუპულებსა და გმირებს ორდენებს ურიგებენ. ერთი ოჯახის დანაკლისი და ჭირი თითქოს მთელი ქვეყნისა და საზოგადოების ტრაგედიაა.

მაგრამ გადის დრო, ე.წ. “ჰეროიკული პერიოდი”  და გმირი აღმოაჩენს რომ მშვიდობიან ცხოვრებაში “ვერ ეწერება”, შესაძლოა პოსტ-ტრავმული სტრესული აშლილობიდან გამომდინარე ფსიქიკური ჯანმრთელობის პრობლემებიც აწუხებდეს; ის მსხვერპლი, რაც მან ომის დროს გაიღო და იმ პერიოდში დაფასებული იყო, მას საკუთარი ჯანმრთელობის (ფიზიკურის, ძალიან ხშირად - ფსიქიკურის) ფასად დაუჯდა, რაც მშვიდობის პერიოდში ცხოვრების აწყობაში არა თუ ეხმარება, არამედ ხელს უშლის და მარგინალიზაციისკენ უბიძგებს.

ოჯახი, რომელმაც წევრი დაკარგა, ომის შემდგომ თავის პირად ტკივილთან პირისპირ რჩება. როგორი კომპენსაციაც არ უნდა გადაუხადოს სახელმწიფომ ამ ადამიანებს, ოჯახებს (და კომპენსაცია, ჩვენს შემთხვევაში, საკმაოდ მოკრძალებული იყო), ეს ვერ ანაზღაურებს გაწეულ დანაკლისს. ეს ადამიანური ტრაგედიები, ომის შემდგომ პერიოდში, ფაქტობრივად, საზოგადოებისათვის შეუმჩნეველია.

ადამიანმა, ოჯახმა, საზოგადოებამ თუ არ გამოიგლოვა მისი დანაკლისი, ეს მდგომარეობა შესაძლოა მუდმივ გლოვაში გადაიზარდოს. ჩვენი პოსტ-აგვისტოს ომის სიტუაცია ნაკლებად იძლეოდა ამის შესაძლებლობას - გლოვის ნაცვლად ზეიმი გაიმართა, ხელისუფლებამ “მოგების” რეალობის კონსტრუირებას მიჰყო ხელი, რაც მოსახლეობის დიდმა ნაწილმაც გაიზიარა - ფაქტობრივად, იზეიმა და ვერ გამოიგლოვა ვერც ადამიანური, ვერც ტერიტორიული დანაკლისი. ასეთი პროცესები არც ინდივიდის, არც საზოგადოებრივ დონეზე ხელს არ უწყობს რეალობაში დაბრუნებასა და ომის შემდგომ რეაბილიტაციას, ისევე, როგორც საზოგადოების იმ წევრების დახმარებას, ვინც ომისგან ყველაზე მეტად დაზარალდა - მაგალითად, დევნილი მოსახლეობა.

2008 წლის ომის ტრავმასთან გამკლავებას არც უკანასკნელი ორი წლის მანძილზე ე.წ. “ურთიერთობის დათბობის” პოლიტიკურმა კურსმა შეუწყო ხელი, რამდენადაც ჩვენი ქვეყნის საზოგადოებაში ფასეულობით და კოგნიტურ აღრევას უწყობდა ხელს. გავიხსენოთ, თუნდაც, ოლიმპიადაში მონაწილეობა, კრემლში ქართული სახელმწიფო ანსამბლის გამოსვლა, და ა.შ. ფასეულობით და კოგნიტურ აღრევას იწვევს, ასევე, საზოგადოებაზე დიდი გავლენის მქონე რელიგიური ინსტიტუტის მიერ საბჭოთა წარსულს ჩაბარებული დისკრიმინაციული დისკურსის “რუსეთი - უფროსი ძმა, საქართველო - უმცროსი” რეანიმაცია.

ფსიქოტრავმატოლოგიური მეცნიერების თანახმად, იმისათვის, რომ დანაკლისი გამოიგლოვოს, ადამიანმა, უპირველეს ყოვლისა,  უნდა ახსნას ის, რაც მოხდა (რელიგიურ, ეგზისტენციალურ, გნებავთ პოლიტიკურ თუ სხვა კონცეპტუალურ ჩარჩოში). ჩვენს შემთხვევაში, თუ გავიხსენებთ იმ აბსურდის რეალობას, რაც ომს მოჰყვა, და ასევე იმ აბსურდის განცდას, რაც ზემოთ აღწერილ “დათბობას” ახლავს თან - მივხვდებით, რომ დანაკლისის ახსნა და არსებულ შეკითხვებზე პასუხების მოძიება პრაქტიკულად შეუძლებელი გახდა.

მეორე ძალიან მნიშვნელოვანი მომენტი, რაც სამეცნიერო მტკიცებულების თანახმად, დანაკლისის ტრავმის დაძლევას ეხმარება, მძიმე, მტკივნეული  გამოცდილებისათვის საზრისის მინიჭებაა. ეს კი ძალიან რთულია წაგებული ომის შემთხვევაში, რომლისთვისაც ისაა დამახასიათებელი, რომ მსხვერპლი უაზროდ გავიღეთ; ეს კი დანაკლისის გამოგლოვებას, ცხოვრებისკენ დაბრუნებას ბევრად უფრო რთულს ხდის.

რომ შევაჯამოთ, ყველაზე პრობლემური, რაც აგვისტოს ომმა დაგვიტოვა - ეს გაუზიარებელი და არ-აღიარებული ადამიანური ტრაგედიები, ასევე გამოუგლოვებელი დანაკლისია, რომელმაც საზოგადოების შიგნით კიდევ უფრო მეტი ფრაგმენტაცია მოიტანა, ვიდრე იყო, თანდართული ე.წ. გამწარების განცდით.

გამწარება უკანასკნელ წლებში ფსიქოტრავმატოლოგიური მეცნიერების ერთერთი საკვანძო ცნება გახდა. გამწარება (ემბიტერმენტ) ახასიათებს ადამიანს, რომელიც დაექვემდებარა თუ ექვემდებარება მატრავმირებელი სტრესორების ზეგავლენას, ვერ გამოიგლოვა თავისი დანაკლისი და ნეგატიური ემოციებით არის მოცული. ამგვარი მდგომარეობა არ არის უცხო ჩვენს საზოგადოებაში. თუმცა, ეს მხოლოდ უკანასკნელი ომის შედეგი არაა - ჩვენი ქვეყნის ცხოვრებაში ეს ფენომენი გასული საუკუნიდან მოყოლებული გრძელდება - მტკივნეული პოლიტიკური გამოცდილებით გამოწვეულ ტრავმებს ვერ ვუმკლავდებით, ვჩქმალავთ.

ამგვარი ტრავმების გამკლავებას საზოგადოების დონეზე ინსტიტუციური მიდგომა ესაჭიროება - მაგალითად, საბჭოთა პერიოდის მერე ლუსტრაციის ინსტიტუციური მექანიზმების შექმნა-განხორციელება იყო საჭირო, 2012 წელს ხელისუფლების ცვლილების შემდგომ - აღდგენითი სამართლის მიდგომის გამოყენება. არც ერთი არ განხორციელდა, სამწუხაროდ. ჯეროვნად ვერ ვაფასებთ სოციალური სამართლიანობის აღდგენის ინსტიტუციურ მექანიზმებს. ამიტომ, სოციალური სამართლიანობის მიღწევისა და საზოგადოების გაჯანსაღების ნაცვლად, კვლავ საზოგადოების ცალკეულ ფრაგმენტებს შორის ანგარიშსწორების რეჟიმში ვცხოვრობთ, რაც ჩვენს განვითარებას აფერხებს.

**აფხაზეთის კონფლიქტიდან მოყოლებული, 22 წლის განმავლობაში, ქვეყანა ამ რეგიონებიდან (აფხაზეთი, ცხინვალი) დევნილი მოსახლეობის წინაშე ანგარიშვალდებული რჩება, რადგან საკუთარ საცხოვრებელ ადგილას მათ უსაფრთხო დაბრუნებას ვერ უზრუნველყოფს. ტრაგიკული მოვლენებისა და დევნილობის წლების შემდეგ ამ ადამიანებს მათგან დამოუკიდებლად ახალი ცხოვრების დაწყება მოუხდათ. რა არის ის მთავარი ფსიქოლოგიური სირთულეები, რისი გადალახვაც ამ ადამიანებს მოუწიათ/უწევთ და ზოგადად, სხვადასხვა შემთხვევაში, აღემატება თუ არა მათი გადალახვა არა რიგითი, არამედ ტრაგედია გამოვლილი ადამიანების ძალებს?**

დევნილები ჩვენი მოსახლეობის ყველაზე დაზარალებული ფენაა და ეს ეხება ერთნაირად როგორც აფხაზეთიდან, ასევე ცხინვალის რეგიონიდან იძულებით გადაადგილებულ პირებს, როგორც 90-იანებში, ასევე 2008 წლის რუსეთ-საქართველოს ომის შემდეგ.

დევნილობა ადამიანისათვის ტოტალურ დანაკლისთანაა დაკავშირებული: სახლის (და ყველაფრის, რაც ჩვენთვის სახლის ცნებაში არის გაერთიანებული), ჩვეული სოციალური სინამდვილისა და გარემოცვის, საკუთარი სოციალური სტატუსისა და როლის და ა.შ. როდესაც ადამიანს თვითგადარჩენის ამოცანა უდგება და იგი იძულებულია გადაადგილდეს, ამ გადაადგილების შედეგად იგი ყველა სხვა მატერიალურ დანაკლისთან ერთად, თითქოსდა საკუთარ თავსაც კარგავს; მახსოვს, 90-იანებში, აფხაზეთიდან წამოსული ერთერთი ქალბატონის მონაყოლი: “22 ოთახიანი სახლი მქონდა და დღეს 8 სული 8 კვადრატულ მეტრში ვართ შეყუჟული, ცოლი ვიყავი მაგრამ მეუღლე დამეღუპა და ახლა ქვრივი ვარ, პედაგოგი ვიყავი  და ახლა გამყიდველი გავხდი, ჩემი ქალაქის ღირსეული მოქალაქე ვიყავი და ახლა “ლტოლვილი” ვარ... მაშ, ვინა ვარ, აღარ ვიცი - დავიბენი!” იმის თქმა მინდა, რომ მატერიალურ დანაკლისსა და სიდუხჭირეზე მეტად იძულებით ადგილნაცვალ ადამიანს შესაძლოა ყველაზე მეტად სწორედ ეს - იდენტობის კრიზისი და ადგილობრივი საზოგადოებისგან გარიყვა, “უცხოს” როლში ყოფნა აწუხებდეს.

ამავე დროს, დევნილთა თემი თავის თავში უაღრესად დიდი პოტენციალის მატარებელია. წლების მანძილზე დევნილ მოსახლეობასთან მუშაობა მიწევს; ამ ხალხთან ურთიერთობამ, თანამშრომლობამ, მეგობრობამ - ბევრი რამ შემძინა და მასწავლა. მახსოვს,  შუაგულ 90-იანებში, შეხვედრები ქუთაისში, რიონჰესის დასახლებაში, გორში, თბილისში ჩამოსახლებულ სხვადასხვა ოჯახთან, რომელთა წევრები მე და ჩემს კოლეგებს გვიზიარებდნენ იმას, თუ დევნილობის მწარე გამოცდილების წყალობით როგორ შეიცვალეს შეხედულებები ცხოვრებაზე: დაინახეს რა არის ყველაზე მნიშვნელოვანი და რა - მეორეხარისხოვანი. მახსოვს, როგორი ძლიერი შთაბეჭდილება მოახდინა იმან, რომ უკიდურესი სიდუხჭირის პირობებში, ეს ადამიანები საკუთარი მოთხოვნილების დაკმაყოფილებაზე უარს ამბობდნენ რათა შვილებისთვის განათლების მიცემა შესძლებოდათ. ისინი, თითქოსდა, საკუთარი ცხოვრების ინვესტირებას შვილების მომავლაში ახდენდნენ. და დღეს, მტკიცედ შემიძლია ვთქვა, რომ ამ სტრატეგიამ გაამართლა - აფხაზეთიდან და ცხინვალის რეგიონიდან წამოსული ოჯახებიდან ძალიან ბევრ, უაღრესად წარმატებულ ახალგაზრდას ვიცნობ.

**ხედავთ თუ არა დევნილობის, როგორც სტიგმის ნიშნებს საქართველოში და რაში აისახება ის?**

საქართველოში არა მარტო დევნილობაა, არამედ არაერთი სხვა პრობლემური მდგომარეობაა სტიგმატიზებული, მაგალითად: ფსიქიკური ჯანმრთელობის აღმნიშვნელ ტერმინებს ადამიანები ერთმანეთის სალანძღავად იყენებენ ხოლმე (“დაუნია ეს”, “გიჟი ხომ არ ხარ” და ა.შ.). მახსოვს, 2007 წელს სახალხო დამცველის საზოგადოებასთან ურთიერთობის სამსახურის მიერ განხორციელებული კვლევის შედეგები, რომელთა თანახმად, საქართველოს პარლამენტის საგაზაფხულო სესიების დროს მასმედიაში რამდენჯერმე იმატებდა ფსიქიკური ჯანმრთელობის პრობლემების აღმნიშვნელი სიტყვების სალანღავად გამოყენება... მოგეხსენებათ, სიტუაცია დღესაც არ შეცვლილა.

არანაკლები სტიგმაა დევნილობა. გავიხსენებ საქართველოს კულტურის ყოფილი მინისტრის, ბატონი გურამ ოდიშარიას მონათხრობს, მის მიერ წაკითხულ განცხადებას 90-იანი წლების ერთერთ გაზეთში: “მინდა გავიცნო 35 წლამდე მამაკაცი, ქართველი, უმაღლესი განათლებით, დასაქმებული, სასურველია მაღალი. დევნილებსა და ნარკომანებს გთხოვთ არ გამომეხმაუროთ”. კომენტარი ზედმეტია, ყველაფერი გასაგებია. მაგრამ აქვე მინდა ვთქვა, რომ ტყუილად არ გამხსენებია აქ ბატონი ოდიშარია - ის ფაქტი, რომ ახალ ხელისუფლებაში, სულ ცოტა, ორი მინისტრი დევნილთა თემის წარმომადგენელი იყო, მრავლისმთქმელია. დიახ, არსებობს სტიგმა, მაგრამ მიუხედავად ამ და სხვა რთული სოციალური პირობებისა, დევნილთა თემი ვითარდება, და წარმატებებსაც აღწევს.

ამიტომ, ვიტყოდი, რომ სტიგმა არა იმდენად დევნილების, არამედ მთლიანად ჩვენი საზოგადოების პრობლემაა, ერის ფრაგმენტაციისა და ფრაგმენტებს შორის კარგ შემთხვევაში გაუცხოებისა და ცუდ შემთხვევაში კონფლიქტური დამოკიდებულების ინდიკატორია. ამგვარი პრობლემური სიტუაციის ტრანსფორმაციაზე თუ არ ვიმუშავეთ, ეს ცუდად შემოგვიბრუნდება. ვგულისხმობ, რომ იმაზე უფრო ცუდად იქნება საქმე, ვიდრე დღეს არის, მაგალითად: ანტიდისკრიმინაციული კანონის მიღება პარლამენტს საზოგადოების ნაწილის მხრიდან “ერის ღალატად” ჩაეთვალა, რაც დისკრიმინაციული აზროვნების ნორმალიზების (“ნორმად” აღქმის, ნორმად ქცევის) ინდიკატორია. თუ ამგვარი დამოკიდებულების ცვლილებაზე არ ვიმუშავეთ, რას მოგვიტანს ხვალინდელი დღე?..

**“შეგვაწუხეს თავისი პრობლემებით”, “რით ვერ მორჩა”, “ამდენი წელი გავიდა” ... ამ ტიპის ფრაზები შესაძლოა არცთუ “ხმამაღლა”, მაგრამ მაინც ისმის საზოგადოების რიგითი წევრებისგან, როდესაც დევნილი მოსახლეობა საკუთარი უფლებებისთვის, საცხოვრებლისთვის, სტატუსისთვის იბრძვის...**

სხვათაშორის, შესაძლებელია გამოვყოთ ფაზები, რომელიც დევნილებისა და ადგილობრივი მოსახლეობის ურთიერთობას ახლავს თან. გადმოსახლების პირველ ეტაპზე ვხედავთ ე.წ. “თაფლობის თვეს”, როდესაც ადგილობრივი მოსახლეობა დევნილების მიმართ თანაგრძნობითა და ემფატიით არის გაჟღენთილი და ცდილობს მათ მაქსიმალურ ხელშეწყობასა და დახმარებას: უთმობს საცხოვრებელ ფართს, აძლევს ტანსაცმელს, უნაწილებს საჭმელს და ა.შ.

ამის შემდეგ, როდესაც ადგილობრივი მოსახლეობა აღმოაჩენს რომ ეს უფრო დიდხანს გრძელდება, ვიდრე თავად ვარაუდობდა, დევნილების ერთგვარ ტვირთად აღქმის ტენდენცია ჩნდება. თანაგრძნობის ემოცია მცირდება, ყურადღება საკუთარ საჭირობებზე გადადის, და ა.შ. - ეს მობეზრების ფაზაა;

იქ, სადაც სიდუხჭირეა (რესურსები ლიმიტირებულია, ჭირს სამუშაო ადგილები და ა.შ.) ადგილობრივი მოსახლეობა მალე აცნობიერებს, რომ დევნილები ადგილობრივი რესურსების მოპოვების თვალსაზრისით მათი კონკურენტები არიან და აქ იწყება კონკურენციის ფაზა, სადაც შესაძლოა კონფლიქტებიც მოხდეს ადგილობრივებსა და დევნილებს შორის;

მას მერე, რაც დევნილები ადგილობრივ კონტექსტში თავის ადგილს/ნიშას იპოვნიან, ადგილობრივები აცნობიერებენ და აფასებენ დევნილების პოზიტიურ შენატანს ადგილობრივ ცხოვრებაში და იწყება ინტერგაციის ფაზა. აი აქ უკვე “შეგვაწუხეს თავისი პრობლემებით” აღარ უნდა ისმოდეს. თუ ისმის - აქ ორი მიზეზი შესაძლოა იყოს: ან დევნილებმა ვერ იპოვეს თავისი ნიშა და მათ ამაში სახელმწიფოს დახმარება ესაჭიროებათ, მაგალითად: შესაბამისი სამუშაო ადგილების შექმნით; ან, როგორც ზემოთ უკვე აღვნიშნე, თუკი საზოგადოება ფრაგმენტირებული და გამწარებულია, აქაც სახელმწიფოს მხრიდანაა დახმარება საჭირო - ინსტიტუციური განვითარების ხელშეწყობა, წარმოების განვითარება და სამუშაო ადგილების შექმნა, ტოლერანტული სულისკვეთების წახალისება - მოკლედ, მოსახლეობის კეთილდღეობასა და მშვიდობიან თანაცხოვრებაზე ზრუნვა, პრობლემების გადაჭრასა და მართვაზე კონცენტრაცია.

**რამდენად მაღალია სახელმწიფოს პასუხისმგებლობის გრძნობა სამხედრო კონფლიქტების შედეგად დაზარალებული ადამიანების მიმართ, როდესაც ეს ადამიანები დღემდე საკუთარ პრობლემებზე საუბრობენ?**

არსებობს ასეთი, “სოციალური კონტრაქტის” ცნება, რომლის თანახმადაც ინდივიდი თმობს თავისი თავისუფლების ნაწილს სახელმწიფოს/ხელისუფლების სასარგებლოდ, რათა მათ მისი დანარჩენი უფლებების დაცვა უზრუნველყონ. ამ თეორიის შუქზე რომ შევხედოთ საქმის ვითარებას, სახელმწიფომ ჩვენი კონფლიქტების დროს, ფაქტობრივად, დაარღვია სოციალური კონტრაქტი, ვერ უზრუნველყო მოსახლეობის უსაფრთხოება კონფლიქტურ რეგიონებში, რის შედეგადაც მოსახლეობა იძულებული იყო მიეტოვებინა საცხოვრებელი ადგილები და გადმოსულიყო საქართველოს სხვა რეგიონებში.

კონტრაქტის დარღვევის აღიარება, როგორც ჩანს, ძნელი აღმოჩნდა და 90-იანი წლებიდან მოყოლებული, დევნილი მოსახლეობა ხელისუფლებისგან საცხოვრებელ ადგილებზე დაბრუნების არარეალისტურ, თუმცა სასურველ დაპირებებს ისმენდა. დაპირებების ეს ციკლი დაგვირგვინდა რამდენიმე წლის წინ დევნილთა სახლების კოსმოსიდან გადაღებული ფოტოებით, რამაც არა იმდენად დაბრუნების იმედი, რამდენადაც მიტოვებულ ადგილებში საკუთრების ფლობის გრძნობა განაახლა. ეს ერთგვარი ფანტომური ტკივილის გაღვიძება-წახალისებას ჰგავდა.

ხელისუფლების მხრიდან წახალისებული დაბრუნების იმედი კარგა ხანს ამყოფებდა დევნილთა თემს მარგინალურ, ფსიქოლოგიურად “შეკიდებულ” მდგომარეობაში (არა აწმყოში, არამედ ჰიპოთეტურ მომავალში) და ხელისუფლებასაც ერთგვარად, თითქოს ათავისუფლებდა “აქ და ამჟამად” დევნილთა ადაპტაციისათვის სრული მასშტაბით დახმარებისგან.

ლტოლვილთა და განსახლების სამინისტროს მიერ რამდენიმე წლის წინ შექმნილი სტრატეგია და სამოქმედო გეგმა ბევრ კითხვის ნიშანს აჩენდა; ამის საფუძველზე განხორციელებული განსახლებისა და შესაბამისად, დროებითი საცხოვრებლებიდან გამოსახლების პრაქტიკა ადამიანის უფლებების უხეში დარღვევებით მიმდინარეობდა, რასაც ერთ-ერთი დევნილი ქალბატონის საჯარო სუიციდი - თავის დაწვაც კი მოყვა.

დევნილობაში არაერთი ადამიანური ტრაგედიაა, აქ განსაკუთრებულ საჭიროებებთან გვაქვს საქმე, რაც როგორც სახელმწიფოს, ასევე საზოგადოების მხრიდან განსაკუთრებულ ყურადღებას მოითხოვს.

**სამხედრო კონფლიქტები არა მხოლოდ სახელმწიფოების საზღვრებს, არამედ ადამიანთა ცხოვრებას ცვლის. როგორია ომის სტრესს გამოვლილი (ტრავმირებული) სამხედროების ცხოვრება ომის შემდეგ?**

ეს განსაკუთრებით მტკივნეული თემაა. სამხედროების ფსიქოლოგიურ დახმარებას ფსიქოტრავმის კვლევის ევროპისა თუ საერთაშრისო საზოგადოებების კონფერენციებზე მთელი რიგი სიმპოზიუმები ეთმობა. საუბარი, როგორც წესი, არა მხოლოდ ომის დროს მიღებული ტრავმის მკურნალობას, არამედ მის თავიდან აცილებას - პრევენციასაც ეხება; არა მარტო სამხედროებში, არამედ სამხედრო ჟურნალისტებშიც.

სამეცნიერო მტკიცებულების თანახმად, საომარი ტრავმის თავიდან აცილება როგორც სამხედროებში, ასევე ჟურნალისტებში შესაძლებელია (მისი რისკი მნიშვნელოვანწილად მცირდება) თუკი მათ ბრძოლის ველზე გაშვების წინ მოვამზადებთ. როგორც სამხედრომ, ასევე ჟურნალისტმა, უნდა იცოდეს, თუ რას უნდა მოელოდნენ ბრძოლის ველზე და რას არა, როგორ დაიცვან თავი საფრთხის შემთხვევაში. მიმუშავია როგორც იმ ჟურნალისტებთან, რომლებიც 2008 წლის ომს აშუქებდნენ, ასევე იმ რეზერვისტებთან რომლებიც ბრძოლის ველზე იმყოფებოდნენ - დანამდვილებით შემიძლია ვთქვა, რომ ისინი ბრძოლის ველზე სრულიად მოუმზადებლები და ამდენად - დაუცველები აღმოჩნდნენ...

კვლევის თანახმად, ასევე, აღმოჩნდა, რომ საომარი ტრავმის პრევენციის (რისკის შემცირების) ძალიან მნიშვნელოვანი ფაქტორია, ველიდან დაბრუნებული სამხედროსა თუ ჟურნალისტის მიმართ, მისი უშუალო ხელმძღვანელ(ებ)ისგან, გამოხატული აღქმა იმისა, თუ რა რთულ პირობებში მოუწია მას მუშაობა და შესაბამისად, გამოთქმული მადლიერება. როგორ მარტივადაც არ უნდა ჟღერდეს, ეს სამეცნიეროდ დადგენილი ფაქტია. სამწუხაროდ, ჩვენი რეზერვისტებისა თუ ჟურნალისტების მიმართ, არც ასეთ პრაქტიკა ყოფილა. პირიქით, იყო საყვედურები, საჯაროდ, მედიის საშუალებით მათი დადანაშაულება არაეფექტურობაში. ეს ყველაფერი იმის ბრალი იყო, რომ არც სამხედრო უწყებაში, არც ჟურნალისტურ ორგანიზაციებში არ იყო გაცნობიერებული ფსიქოლოგიური ტრავმირების და პროფესიული გადაწვის რისკი.

უაღრესად მნიშვნელოვანია სამხედროებთან ფსიქოლოგიური მხარდამჭერი მუშაობა დემობილიზაციამდე: ძალიან ხშირად მათ არასწორი მოლოდინი აქვთ იმის თაობაზე, თუ რა და როგორი სინამდვილე დახვდებათ დაბრუნების შემდეგ, რაც მათ ხელს უშლის მშვიდობიან კონტექსტში ადაპტაციაში. ამიტომ, დასავლეთს ქვეყნებში დიდი მნიშვნელობა ენიჭება სამხედროებთან მუშაობას დემობილიზაციის წინ, ეს მათ საზოგადოების პროდუქტიულ წევრად დაბრუნებაში უწყობს ხელს.

მნიშვნელოვანია, რომ სამხედროებისთვის ჩვენთანაც აეწყოს ეფექტური ფსიქოლოგიური სამსახური. სასურველია, რომ ეს სამსახური არა მარტო სამხედრო უწყებაში, არამედ მის გარეთაც არსებობდეს; უწყებაში არსებული ფსიქოლოგიურ სამსახურში საკუთარ ტრავმაზე საუბარი, შესაძლოა, მეომრისთვის არ იყოს კომფორტული. ასევე, ძალიან მნიშვნელოვანია, რომ სამხედროების ოჯახებსაც ჰქონდეთ პროფესიული ფსიქოსოციალური დახმარების მიღების შესაძლებლობა.